In ŉ daad wat ietwat teen die grein gaan van wat die moderne samelewing vereis, het Nissan ŉ sprong in geloof geneem en sy nuwe Patrol na ons mark gebring. My genade, die grootte van hierdie tweeverdieping bus sal jou asem wegslaan. Alles omtrent dit is groot. Die 18-duim wiele, die dak, die grondvryhoogte, die vensters, die binneruim; alles is in oormaat. Aan die voorpunt kyk die chroom sierrooster jou reguit in die gesig en die hoofligte maak dit moeilik om enigiets anders raak te sien. Die hoë dak met sy ingeboude sondak strek vir bykans die hele lengte van die dak en agter gee die vyfde deur toegang tot die laairuim. Dis ŉ okkasie om om die Patrol te stap en jy sal seker padkos vir die toer wil inpak, maar dis die moeite werd.
Die Nissan Patrol se onderstel is nog daardie ou skool leerraam argitektuur, wat dit bietjie van ŉ agterstand teen sy, kom ons sê, Duitse teenstanders gee. Die Patrol se onderstel is geskik vir ŉ bakkie, maar die voordeel is dat dit beter in 4×4 ekskursies is. Ja, die ritgehalte is sag en wanneer jy op die remme klim duik die neus ŉ bietjie vorentoe, maar dis om die harde suspensie wat met hierdie tipe onderstel gepaardgaan teen te werk. Stuurgevoel is ook aan die ligte kant en rol die lyf nogal baie, maar wanneer die voertuig sy ritme gevind het is daar nie iets om oor te kla nie. Klankdemping is goed en is daar net die gesing van die enjin wanneer jy voort suiker.
Die Nissan Patrol, lyk dit, is soos ŉ vis uit die water in vandag se wêreld. Dit staan uit soos ŉ seer toon en sy enjin voldoen nie aan dit wat die moderne wêreld vereis nie. Baie soos die musikante van ŉ paar dekades terug wanneer hul musiek vandag gespeel word. Hul musiek word net deur ŉ geselekteerde gehoor geluister, maar ŉ gehoor wat nog die positiewe boodskap van musiek waardeer. Die Patrol speel nie die moderne speletjie baie goed nie, maar dit gee nie voor om iets te wees wat dit nie is nie.
Vandag se kunstenaars kom en gaan. Sommige bly vir ŉ tydjie langer, terwyl ander eenvoudig net one-hit wonders is. Maar die kunstenaars wat deur die jare gekom het, wie dit reggekry het dat hul musiek onverpoos oor die luidsprekers blêr… dis hulle wat dit in die bedryf kom maak het. Hul bydrae sal vir altyd onthou word. En hierdie Nissan Patrol met sy ou DNA? Wel, maak nie saak hoe graag ‘vereistes’ hierdie tipe voertuie met hul groot enjins en eenvoudig, dog effektiewe, binneruime wil begrawe nie, hulle sal altyd daar wees. Of dit nou as fisiese voertuie is of as ŉ gedagte na die goeie ou dae, voertuie soos die Patrol se lof sal altyd besing word.